Panevėžio–Pastovių siaurasis geležinkelis

Panevėžio–Pastovių siaurasis geležinkelis – buvęs 750 mm vėžės siaurasis geležinkelis, jungęs Panevėžį su Pastovimis (Baltarusija). Dar buvo žinomas kaip Švenčionių siaurasis geležinkelis, o XX a. tarpukariu, kai Vilniaus kraštas buvo okupuotas Lenkijos, lietuviškoji dalis buvo žinoma kaip Panevėžio–Saldutiškio geležinkelis. Šiuo metu naudojama tik dalis istorinio ruožo – Panevėžio–Rubikių siaurasis geležinkelis, jį eksploatuoja įmonė „Aukštaitijos siaurasis geležinkelis“.

Geležinkelis atidarytas dviem etapais: 1) 1895 m. lapkričio 11 d. Švenčionėliai–Pastovys; 2) 1901 m. gegužės 13 d. Panevėžys–Švenčionėliai (nors ruožas atidarytas dar 1899 m. rugsėjo 28 d.). Nutiesti tiltai, įrengtos pervažos, pastatytos geležinkelio stotys, jose įrengti akmens grindiniai kroviniams krauti (kad prikrautų vežimų ratai nesmigtų į gruntą), vandens bokštai (garvežiams vandeniu pasipildyti). Garvežių kūrikai nuo anglies ir suodžių smarkiai išsitepdavo, tad visose stotyse, kur garvežiai būdavo pildomi vandeniu ir anglimi, buvo pastatytos pirtys (Anykščiuose, Troškūnuose, Surdegyje, Raguvėlėje, Panevėžio depe ir kt.).

 Istorija 

Rusijos imperijai nutiesus plačiųjų geležinkelių tinklą (dabartinę Lietuvos teritoriją kirto Sankt Peterburgo–Varšuvos geležinkelis ir Liepojos–Romnų geležinkelis), imtasi statyti privežamuosius siauruosius geležinkelius. 1894 m. birželio 27 d. Pirmoji privažiuojamųjų kelių bendrovė, kuriai vadovavo Saldutiškio dvaro dvarininko A. Jaloveckio sūnus Boleslovas Jaloveckis, gavo caro valdžios leidimą tiesti ir eksploatuoti Panevėžio–Pastovių siaurojo geležinkelio liniją. 1895 m. lapkričio 11 d. atidaryta pirmoji linijos atkarpa Švenčionėliai–Pastovys (70,4 km), joje prasidėjo reguliarus traukinių eismas. Tai buvo pirmoji 750 mm vėžė Rusijos imperijoje. Bėgių ilgis buvo 8,5 metro, piltos 2,9 metro aukščio sankasos, 1 km kelio teko 1660 pabėgių.Algirdas Trinkūnas. Aukštaitijos krašto siaurieji geležinkeliai. – Utena, Utenos spaustuvė, 2007. // psl. 19–20. 1896–1897 m. nuo Pastovių linija pratęsta iki Varapajevos ir Gluboko.Ramunė Čebručenko. Švenčionėlių siaurasis geležinkelis. 2019-09-09, Voruta.lt (tikrinta 2026-01-20).

1897 m. pradėta tiesti 144 km ilgio Panevėžio–Švenčionėlių atkarpa, kurioje įrengtos Troškūnų ir Utenos geležinkelio stotys, 4 platformos, 5 prasilenkimo keliai. Atkarpoje įrengtos 39 akmeninės pralaidos, pastatyti 99 mediniai tiltai per upes ir kelius, didžiausias iš jų – apie 100 m ilgio Anykščių geležinkelio tiltas. Šalia Švenčionėlių įrengtas viadukas virš Sankt Peterburgo–Varšuvos geležinkelio. Pabėgiai buvo dedami mediniai. Darbinių traukinių eismas atkarpa prasidėjo 1899 m. rugsėjo 28 d., oficialus atidarymas įvyko 1901 m. gegužės 13 d.Kuktiškių istorijos fragmentai. Geležinkelis Ta proga Panevėžyje vyko iškilmės – stačiatikių pamaldos, kaspiną perkirpo inžinierius B. Jaloveckis, grojant Panevėžio įgulos pėstininkų () orkestrui sugiedotas imperijos himnas. Šis viso ruožo atidarymas įvyko po to, kai buvo nutiestas Švenčionėlių–Panevėžio ruožas (136 varstai 146 sieksniai).Tiesimo darbams finansuoti išleistos 1,7698 mln. rublių emisijos, 100 rublių vertės akcijos-obligacijos, užtikrinančios 5 proc. kasmetinį pelną. Akcijas-obligacijas be kitų pasirašė ir B. Jaloveckis. Iš viso Panevėžio–Pastovių ruožo statybos kainavo 4,3 mln. rublių.А. Никитин. Постройка и эксплуатация узкоколейных подъездных железных дорог. – СПб., 1909. // psl. 113 Ruožas daugiausia naudotas medienai iš smarkiai kertamų Rytų Lietuvos miškų vežti.

Iš viso Panevėžio–Pastovių geležinkelio ilgis siekė 215 km, jame buvo įrengtos 22 stotys.Aukštaitijos siaurojo geležinkelio istorija. Siaurukas.eu (tikrinta 2026-01-10).Antanas Gravrogkas. Lietuvos geležinkelių pirmasis dešimtmetis. Kaunas, 1929. Geležinkelio nutiesimas paskatino aplinkinių gyvenviečių urbanizaciją, prekybos vystymąsi. Be keleivių geležinkeliu gabenta mediena, linų pluoštas, maisto pramonės žaliavos ir produktai. Geležinkelio riedmenis prižiūrėjo ir remontavo du depai – Švenčionėliuose (12 vietų) ir Panevėžyje (2 vietų), riedmenų ūkį sudarė 15 garvežių, 112 krovininių vagonų, 58 keleiviniai vagonai, 6 pašto vagonai, 154 krovinių platformos. 1903 m. pervežta 65 tūkst. tonų krovinių ir 40,6 tūkst. keleivių, 1911 m. – 19,5 tūkst. tonų miško ir apie 5 tūkst. tonų grūdų.

I pasaulinio karo metais Pastovių–Gluboko ruožas perkaltas į plačiąją vėžę, kuri 1916 m. pratęsta iki Kruleuščynos. Nuo Lentupio stoties siaurojo geležinkelio atšaka nutiesta iki Kanstantinavos ir Kabilninko. Baigiantis I pasauliniam karui ir Rusijoje įvykus Spalio revoliucijai, Švenčionėlių siaurasis geležinkelis priskirtas sovietų Spalio geležinkeliui, nors nėra aišku, ar tai Panevėžio–Pastovių, ar kitas nuo Švenčionėlių besidriekęs geležinkelis.

1919 m. birželio 2 d. iš Panevėžio į Uteną išvyko pirmasis nepriklausomos Lietuvos siaurojo geležinkelio traukinys. 1920 m. lenkams okupavus Vilniaus kraštą iki Kaltanėnų, paskutinė Lietuvos teritorijoje likusi geležinkelio stotis buvo Kiauneliškyje, o bėgiai tarp Kiauneliškio ir Švenčionėlių nuardyti. 125 km ilgio reisas Panevėžys–Kuktiškės tuo metu kelyje užtrukdavo 4 valandas. XX a. 4-ajame dešimtmetyje Pirmoji privažiuojamųjų kelių bendrovė bylinėjosi su Lietuvos Respublika dėl atlyginimo už neteisėtą Panevėžio–Saldutiškio linijos perėmimą ir eksploatavimą, Lietuvos interesus čia gynė Mykolas Riomeris. Geležinkelio ruože maksimalus leistinas traukinių greitis buvo 25 varstai per valandą, bet 1938–1939 m. visi geležinkelio bėgiai buvo pakeisti ilgesniais, stambesniais ir tvirtesniais, dėl ko traukiniai jau išvystydavo 35–50 km/h greitį.

1939 m. Vilniaus kraštą grąžinus Lietuvai, atkarpa Kiauneliškis–Švenčionėliai atstatyta per tris rudens savaites, pastatyti tiltai per Kiauną (45 m ilgio) ir Žeimeną (35 m ilgio), 35 m ilgio viadukas. Tiesimo darbus padėjo atlikti savanoriai talkininkai iš Kurklių, Antaliedės, Peliagrindos, Mykoliškių ir kitų kaimų. Traukinių eismas visame Panevėžio–Švenčionėlių ruože atnaujintas 1939 m. lapkričio 24 d.

1937–1938 m. nutiestas 750 mm vėžės ruožas Panevėžys–Joniškėlis. XX a. pradžioje buvo numatytas ruožas Troškūnai–Ukmergė, tačiau jis liko neįgyvendintas. 1940 m. Švenčionėlių stotis turėjo siaurajai vėžei pritaikytus 8 garvežius.

1972–1974 m. 50 km ilgio atkarpa Utena–Švenčionėliai buvo perdaryta į 1520 mm vėžę.Aukštaitijos keliais ir šunkeliais Pradėtas ir 92,8 km ilgio atkarpos Panevėžys–Utena perdarymas, numatyta sąmatinė projekto vertė – 27 mln. rublių.Geležinkelis Utena – Panevėžys 1972 m. gruodį iš Švenčionėlių išvyko paskutinis siaurojo geležinkelio traukinys, 1973 m. pradėta ardyti bėgius. Neperdaryta geležinkelio dalis (Švenčionėliai–Pastovys) išardyta kaip nenaudinga, pakeičiant krovinių ir keleivių vežimą autotransportu. Geležinkelio ruožas Utena–Anykščiai buvo išardytas, pradėti plačiojo geležinkelio tiesimo darbai atskiruose ruožuose. 1975 m. sausį atidarytas atnaujintas ruožas. Beveik pilnai buvo nutiestas kelių kilometrų ruožas nuo Utenos plačiojo geležinkelio stoties su dviem viadukais virš automobilių kelių ir tiltu, pakloti bėgiai, tačiau geležinkelio tiesimo darbai sustojo ir 1992 m. ruožas išardytas.

Iki Nepriklausomybės atkūrimo naudojamas liko Panevėžio–Rubikių originalios vėžės ruožas, naudotas kvarcinio smėlio ir keleivių pervežimui. 1987 m. vasarą ruože Anykščiai–Rubikiai kursavo jaunųjų geležinkelininkų aptarnaujamas traukinys „Nykštukas“, savo veiklą baigęs po kelių vasarų dėl finansavimo stygiaus. 1999 m. nutrauktas krovinių vežimas Panevėžio–Rubikių ruože, 2001 m. kovo 24 d. atšaukti ir reguliarūs šio ruožo keleiviniai reisai. Tų pačių metų kovo 25 d. nutrauktas keleivinių traukinių eismas Utenos–Švenčionėlių atkarpoje.

 Stotys 
 Panevėžio–Rubikių siaurasis geležinkelis (išlikusi originali 750 mm vėžė, vyksta pramoginiai reisai):
 Panevėžio geležinkelio stotis, 2014 m. atkurta senoji siaurojo geležinkelio stotis
 Taruškų geležinkelio stotelė
 Rekstino miškas
 Bajoriškiai
 Raguvėlės geležinkelio stotis
 Surdegio geležinkelio stotis
 Vašuokėnų geležinkelio stotelė
 Troškūnų geležinkelio stotis
 Pagojės geležinkelio stotelė
 Anykščių geležinkelio stotis
 Žažumbrio geležinkelio stotelė
 Bičionių geležinkelio stotelė
 Rubikių geležinkelio stotis
 Rubikių–Utenos atkarpa (išardyta):
 Rubikių geležinkelio stotis
 Trumbatiškio geležinkelio stotis
 Stabulankių geležinkelio stotelė
 Utenos siaurojo geležinkelio stotis (priklauso Utenos kraštotyros muziejui, yra išlikęs vandentiekio bokštas)Prisimintas siaurasis Aukštaitijos krašto geležinkelis 
 Utenos–Švenčionėlių geležinkelio atkarpa (1972–1974 m. perdaryta į 1520 mm vėžę, keleivinis susisiekimas nutrauktas 2001 m.):
 Utenos siaurojo geležinkelio stotis
 Degulių geležinkelio stotis, pastatyta 1937 m.
 Kuktiškių geležinkelio stotis, sudegusi 1944 m.
 Saldutiškio geležinkelio stotis
 Kiauneliškio geležinkelio stotis
 Kaltanėnų geležinkelio stotis
 Švenčionėlių geležinkelio stotis, kurioje siaurojo geležinkelio stotis neišlikusi
 Švenčionėlių–Pastovių atkarpa (išardyta):
 Švenčionėlių geležinkelio stotis
 Kvederiškė
 Drūstėnai
 Ragaučina
 Švenčionių geležinkelio stotis
 Lentupio geležinkelio stotis
 Razlohų geležinkelio stotelė
 Adutiškio geležinkelio stotis
 Pastovių geležinkelio stotis

 Riedmenys 

Traukiniai važinėjo 25–70 km/h greičiu. XX a. tarpukariu prekės ir keleiviai buvo vežami T3 serijos garvežiais. Panevėžio–Utenos ruože kelionė užtrukdavo 6 valandas. Vasarą garvežiai būdavo pakrauti iki 70 tonų, žiemą – iki 60 tonų. Vėliau imta naudoti vokiškus T4 serijus garvežius ir čekų „Škoda“ P5 serijos garvežius, kurie galėjo vežti daug sunkesnius krovinius 40–50 km/h greičiu. Vieni galingiausių garvežių vadinti „čekais“ – jie kursavo Panevėžio–Švenčionėlių ruože, kur gabendami 600–800 tonų krovinius jie išvystydavo 50–60 km/h greitį, o kelionė užtrukdavo apie 7 valandas.

 Taip pat skaitykite 
 Panevėžio–Rubikių siaurasis geležinkelis
 Švenčionėlių–Lentupio–Naručio siaurasis geležinkelis
 Švenčionėlių–Berezvečės siaurasis geležinkelis

 Šaltiniai 

Kategorija:Baltarusijos geležinkeliai
Kategorija:Lietuvos siaurieji geležinkeliai